Ultimele luni au adus noi valuri de concedieri în România, în timp ce marile companii ale lumii anunță și ele disponibilizări în masă. Criza energetică, creșterea prețurilor în producție și efectele multiplelor fluctuații de pe bursele globale au efecte directe asupra companiilor, la nivel mondial și național.
În acest context, Ziare.com a analizat informații din presa centrală și locală pentru a localiza pe hartă orașele din România în care mai mulți muncitori și-au pierdut slujbele.
Pentru angajați, presiunile din producție se văd în salarii reduse, fie în mod direct sau prin lipsa actualizării veniturilor cu rata inflației, și în concedieri. În același timp, prețurile de consum au crescut semnificativ în ultimii ani și, chiar dacă datele statistice arată încetiniri pentru anumite categorii de produse, presiunea prețurilor este resimțită în facturi și în coșurile de cumpărături. De la începutul anului 2023 și până la finalul lui martie 2024, cel puțin 2.000 de angajați au fost concediați în masă, conform analizei Ziare.com.
Harta concedierilor
Harta de mai jos este un proiect în lucru și este bazată pe informații despre cele 13 valuri de concedieri și închideri de puncte de lucru descrise mai sus. În cazurile analizate, între 20 și 400 de angajați au fost dați afară, în fiecare caz. Acestea nu sunt singurele cazuri din țară, ci doar primele pe care Ziare.com le-a colectat.
Cazurile din spatele hărții
La nivel global, un sector îndelung analizat este cel al informațiilor și comunicațiilor. În TIC, marile companii globale au anunțat valuri de concedieri, care au ajuns și în România. NTT Data Romania SA, una dintre marile companii informatice din România, a intrat în atenția presei din acest motiv în prima jumătate a lunii martie. La acea vreme, Știri de Cluj scria despre „100 [de angajați care] au primit zilele trecute invitații la întâlniri, majoritatea online, în care li se propune să demisioneze”.
Compania a negat aceste zvonuri, spunând că „ ponderea angajaților cărora compania le-a propus o soluție de încheiere amiabilă a colaborării nu depășește 2% din numărul total de angajați și colaboratori”. NTT Data avea peste 1100 de angajați, la finalul lui 2022, conform celor mai recente date disponibile pe platforma Ministerului Finanțelor. Pe baza acestui număr, Ziare.com a inclus cazul în harta prezentată în secțiunea următoare, calculând 22 de angajați concediați.
În aceeași dată, Știri de Cluj scria că fosta Softivision Cluj, preluată de gigantul american Cognizant Technology Solutions Corp, a concediat 100 de angajați, la începutul acestui an. În mai 2023, compania din Cluj-Napoca Telenav Software SRL și-a închis biroul, iar 170 de angajați au fost concediați, conform informațiilor disponibile la acel moment.
În București, FintechOS SRL, firmă care activează la intersecția dintre finanțe și tehnologie, a concediat 80 de angajați, la finalul anului trecut, conform informațiilor apărute în noiembrie. Tot în Capitală, Good People SA, care deținea în România marca FruFru și care este deținută de gigantul britanic Unilever PLC, a închis fabrica de alimente sănătoase. Aproximativ 120 de angajați și-au pierdut locurile de muncă, scria Ziarul Financiar.
Ultimele 15 luni au însemnat multiple cazuri în care peste 100 de muncitori au fost concediați. Cel mai mare caz din această perioadă este cel de la fabrica de frigidere a Haier Tech SRL, deținută de imensul producător chinez Haier Group Corporation. În comuna prahoveană Ariceștii Rahtivani, Haier a anunțat concedierea a 400 de persoane, scria Observatorul Prahovean la 1 februarie. În august, angajații Companiei Naționale Poșta Română SA protestau după pe puțin 300 de angajați au primit preaviz de concediere, conform directorului companiei.
În Odorheiu Secuiesc, 130 de persoane au fost concediate de o firmă de confecții în luna martie, conform Observator. La finalul anului trecut, în județul Olt, două fabrici de confecții au anunțat concedierea a 307 persoane, conform relatărilor Agerpres. Recent, peste 80 de muncitori au fost disponibilizați de la Alum SA, un furnizor din Tulcea pentru Alro Slatina. Combinatul este parte din a grupului Vimetco deţinut de miliardarul rus Vitali Matsitski.
Producătorul de costume din Botoșani Formens SRL, care a avut în 2022 un profit net de peste un milion de euro, a anunțat în martie că va disponibiliza 78 de muncitori, conform presei locale. În decembrie 2023, elvețienii de la Clariant AG au anunțat închidere a fabricii de bioetanol din Podari, județul Dolj. Odată cu această decizie, 120 de muncitori și-au pierdut locul de muncă.
Ce spune legea
Codul Muncii definește concedierile colective în funcție de numărul angajaților. Legea spune că o concediere colectivă survine odată cu disponibilizarea pe parcursul a 30 de zile a 10 salariați, pentru firmele care au între 20 și 100 de angajați. Pentru companiile cu peste 100 de angajați, dar mai puțin de 300 de angajați, concedierea colectivă înseamnă ca angajatorul să dea afară cel puțin 10% din forța de muncă. Concedierea a 30 de salariați, în cazul patronilor care au peste 300 de angajați, se încadrează la concediere colectivă, conform legii. Aceste tăieri drastice se fac după consultări cu sindicatele sau cu reprezentanții angajaților, pentru ca aceștia din urmă să poată face propuneri. Notificarea angajatorului trebuie trimisă atât inspectorilor de muncă cât și agenției de ocupare a forței de muncă.
Ziare.com a cerut date despre concedieri colective de la Inspecția Muncii, pentru a putea include pe hartă și cazurile care poate nu au ajuns să fie raportate în presă. Până la momentul publicării, autoritățile nu au revenit cu un răspuns. Înțelegerea legală a concedierii colective poate să nu scoată la iveală disponibilizări în masă care cad sub pragurile definite de documentele oficiale. De altfel, angajatorii pot ajunge să pună presiuni pe angajați pentru a-și da demisia sau să cadă la anumite înțelegeri cu salariații.
Pentru a avea un tablou cât mai complet, procesul presupune o documentare pe termen lung. Ziare.com își propune să actualizeze harta cu informații despre concedierile mari care au avut loc în 2023 și să includă informații noi despre cazurile de concedieri de pe parcursul lui 2024. Cititorii care doresc să ne semnaleze cazuri importante de concedieri care nu apar deocamdată pe hartă sunt invitați să trimită un mesaj cu detalii la adresa de e-mail: calin.caciuleanu@ziare.com. Dacă informația există deja în presă, vă rugăm să ne trimiteți un link la articol. În celelalte cazuri, un reporter va lua legătura cu dumneavoastră pentru a discuta despre cazul pe care îl semnalați.
...citeste mai departe despre "Unde au fost cele mai mari concedieri din România, de la începutul anului 2023 HARTĂ INTERACTIVĂ" pe Ziare.com